প্রেমঘটিত কারণে চরম পথ বেছে নিল এক তরুণ। বন্ধুদের হোয়াটসঅ্যাপ গ্রুপে এসে সুইসাইড নোট পোস্ট করে আত্মহত্যা করল সে। গ্রুপে তার পোস্ট দেখে বন্ধুরা খোঁজ করতে থাকে তার। এর পরই তারা জানতে পারে বন্ধু আর নেই। এর মধ্যেই সে বেছে নিয়েছে আত্মহননের পথ। এমনই মর্মান্তিক ঘটনায় চাঞ্চল্য ছড়াল মালদার মানিকচকের এনায়েতপুর নওয়াদা গ্রামে। মৃত তরুণের নাম অলক রজক। শনিবার রাতে রতুয়া থানার মহানন্দ টোলায় ওই মর্মান্তিক কাণ্ড ঘটায় সে। 
দীর্ঘ তিন বছর ধরে নিজেরই গ্রামের মামণি বসাকের সঙ্গে প্রেম ছিল অলকের। অলক মানিকচক কলেজের প্রথম বর্ষের ছাত্র। মামণি এখন দ্বাদশ শ্রেণিতে পড়ে। গত ৪ জানুয়ারি তারা দু’জনে স্থানীয় দুর্গাপুরে গিয়ে বিয়ে করে। মামণির বাড়ির লোক মেনে নেবে না এ ব্যাপারে দু’জনেই নিশ্চিত ছিল। তারা গা ঢাকা দেয়। 
নাবালক মামণিকে অপহরণ করেছে অলক, মামণির বাড়ির লোক এই অভিযোগ দায়ের করে মানিকচক থানায়। কেবল অলকই নয়, তাঁর পরিবারের বিরুদ্ধেও অভিযোগ আনা হয়। এর পর বাড়ি ফিরে আসে মামণি। 
অলকের সুইসাইড নোট থেকে জানা যায়, এর পরও মামণির বাড়ির লোক চাপ দিতে থাকে তাঁদের উপরে। মানিকচক পুলিশের কাছে অলক ও তার পরিবারের লোকজনদের গ্রেপ্তার করতে আবেদন জানায় তারা।
অলকের মাকে গ্রেফতার করে মানিকচক থানার পুলিশ। অলকের খোঁজে জোর তল্লাশি শুরু হয়।পুলিশ ও মামণির বাড়ির লোকজনের ভয়ে রতুয়া মহানন্দ টোলা গ্রাম পঞ্চায়েতের মাসির বাড়িতে গা ঢাকা দেয় অলক। আর সেখানেই শেষমেশ আত্মহত্যার পথ বেছে নিল সে। 
সুইসাইড নোটে অলক তার মৃত্যুর জন্য মামণি বসাক, তার বাবা অরূপ বসাক ও মা কাকলি বসাককে দায়ী করেছে। সুইসাইড নোটে অলকের অভিযোগ, তাকে ও তার পরিবারকে মিথ্যা মামলায় ফাঁসাচ্ছে পুলিশ। তাকে বার বার মেরে ফেলার হুমকি দিচ্ছে মামণির বাড়ির লোকজন। তার আক্ষেপ তার জন্য তার মাকে জেল পর্যন্ত খাটতে হয়েছে। তাই শেষমেষ নিরুপায় হয়ে সে বেছে নিচ্ছে আত্মহননের পথ। বারবার তার মা-বাবার কাছে ক্ষমাও চেয়েছে সে। 
ভোরবেলা তার মাসির বাড়ি থেকে অলকের গলায় ফাঁস দেওয়া নিথর দেহ উদ্ধার করে রতুয়া থানার পুলিশ। জানা গিয়েছে, ময়না তদন্তের জন্য অলক এর মৃতদেহ মালদা মেডিকেল কলেজ হাসপাতালে পাঠানো হয়েছে।